Borgtog vir vermeende Eskom-saboteurDie Camden-kragsentrale in Mpumalanga. (Foto: Eskom) Die Ermelo-landdroshof het Dinsdag borgtog van R6 000 toegestaan aan die man wat van sabotasie by Eskom se Camden-kragstasie in Mpumalanga beskuldig word. Volgens Monica Nyuswa, woordvoerder vir die nasionale vervolgingsgesag in dié provinsie, sluit Simon Majonke Shongwe (43) se borgtogvoorwaardes in dat hy nie naby die Camden-kragstasie mag kom nie. Die saak is nou tot 27 Januarie vir verdere ondersoek uitgestel. Shongwe word daarvan aangekla dat hy met noodsaaklike infrastruktuur gepeuter het. Maroela Media het vroeër berig dat eenheid 4 by die Camden-kragstasie op 10 November uitgeskakel het, wat ’n toename in beurtkrag tot gevolg gehad het. Verdere ondersoek het vasgestel dat daar opsetlik met toerusting gepeuter is wat tot dié onderbreking gelei het. Die voorval het Eskom meer as R1 miljoen gekos. Shongwe is na verdere ondersoek in verband met die voorval in hegtenis geneem en het Dinsdag vir die eerste keer op die betrokke aanklagte in die hof verskyn. In ŉ afsonderlike voorval is ’n steenkoolvragmotorbestuurder dieselfde dag as Shongwe se hofverskyning by die Camden-kragstasie in hegtenis geneem nadat hy in besit gevind is van minderwaardige steenkool wat hy daar wou aflaai. Die verdagte het glo op pad van die myn die steenkool van hoë gehalte met die swakker steenkool omgeruil sodat hy munt kon slaan uit die beter gehalte steenkool. Die saak word tans deur die polisie op Ermelo ondersoek.